b'\n_START_ARTICLE_\nKatarina Howard\n_START_SECTION_\n\xc5\xbdivotopis\n_START_PARAGRAPH_\nKatarina je bila deseto dijete Lorda Edmunda Howarda, siroma\xc5\xa1nog sina vojvode od Norfolka i Joyce Culpepper. Bila je sestri\xc4\x8dna Ane Boleyn, druge supruge kralja Henrika VIII._NEWLINE_Katarinina obitelj je bila plemi\xc4\x87kog podrijetla, ali joj je otac kao najmla\xc4\x91i sin u obitelji bio li\xc5\xa1en nasljedstva, pa je cijeli \xc5\xbeivot proveo u nov\xc4\x8danim dugovima pa je stoga ovisio o svojim bogatijim ro\xc4\x91acima. Njegova ne\xc4\x87akinja Ana Boleyn pribavila mu je dr\xc5\xbeavnu slu\xc5\xbebu u Calaisu 1531. godine, pa je Katarina bila poslana da \xc5\xbeivi sa ma\xc4\x87ehom svog oca, udovicom vojvode od Norfolka u pala\xc4\x8di Lambeth pored Londona. U pala\xc4\x8di je Katarina bila okru\xc5\xbeena sa puno sli\xc4\x8dne djece siroma\xc5\xa1nih vojvotkinjinih ro\xc4\x91aka, a kako vojvotkinja nije previ\xc5\xa1e marila za njihovo obrazovanje, Katarina nije stekla neko naro\xc4\x8dito obrazovanje, osim \xc5\xa1to je nau\xc4\x8dila \xc4\x8ditati i pisati, ali je usprkos svemu bila vesela i \xc5\xbeivahna mlada djevojka._NEWLINE_Atmosfera u vojvotkinjinoj pala\xc4\x8di bila je, za one prilike, prili\xc4\x8dno razuzdana pa je Katarina ve\xc4\x87 kao adolescentkinja imala intimnu vezu sa u\xc4\x8diteljem glazbe Henryjem Mannoxom iako su to oni oboje kasnije opovrgavali. Veza sa u\xc4\x8diteljem glazbe trajala je dok Katarina nije upoznala mladog tajnika Francisa Derehama sa kojim je Katarina bila zate\xc4\x8dena od strane vojvotkinjinih sobarica. Veza sa tajnikom trajala je do Katarininog odlaska na dvor kralja Henrika VIII._NEWLINE_Naime, Katarinin ujak uspio ju je 1539. postaviti na kraljevski dvor kao dvorsku damu koja je onako mlada i vesela vrlo brzo bila zamije\xc4\x87ena od strane Henrika VIII. koji je bio nezadovoljan svojom tada\xc5\xa1njom suprugom Anom od Klevea, pa joj je po\xc4\x8deo uo\xc4\x8dljivo poklanjati pa\xc5\xbenju nabavljaju\xc4\x87i joj skupu odje\xc4\x87u i poklone._NEWLINE_Poni\xc5\xa1tenjem braka sa Anom od Klevea stvorili su se uvjeti da se Henrik VIII. o\xc5\xbeeni Katarinom u koju se zaljubio \xc5\xa1to je i u\xc4\x8dinio 28. srpnja 1540. Katarina ga nije voljela niti smatrala privla\xc4\x8dnim jer je bio puno stariji od nje. Ve\xc4\x87 po\xc4\x8detkom 1541. godine Katarina je upala u intimnu vezu sa omiljenim Henrikovim dvorjaninom Thomasom Culpepperom a Francisa Derehama je na dvor dovela za osobnog tajnika. Glasine o njenom ranijem razuzdanom \xc5\xbeivotu i o tajnoj vezi sa Culpepperom su se dvorom brzo \xc5\xa1irile i do\xc5\xa1le su do nadbiskupa Thomasa Cranmera koji je tijekom studenog 1541. pismom obavijestio Henrika o Katarininim postupcima i nevjeri._NEWLINE_Ubrzo su Thomas Culpepper i Francis Dereham uhi\xc4\x87eni i podvrgnuti torturi. 12. studenog 1541. uhi\xc4\x87ena je i Katarina, li\xc5\xa1ena titule kraljice i zato\xc4\x8dena. Thomas Culpepper i Francis Dereham ubrzo su pogubljeni i ra\xc5\xa1\xc4\x8detvoreni, a glave su im postavili na vrh Londonskog mosta._NEWLINE_Katarina je optu\xc5\xbeena za izdaju i osu\xc4\x91ena na smrt odrubljivanjem glave. 13. velja\xc4\x8de 1542. Katarina je pogubljena, a navodno su joj zadnje rije\xc4\x8di bile: "Umirem kao kraljica, a radije bih umrla kao Culpepperova \xc5\xbeena".'